b"\n_START_ARTICLE_\nEvan Rachel Wood\n_START_SECTION_\nZgodnje \xc5\xbeivljenje in dru\xc5\xbeina\n_START_PARAGRAPH_\nEvan Rachel Wood se je rodila v Raleighu, Severna Karolina, Zdru\xc5\xbeene dr\xc5\xbeave Amerike, v judovski umetni\xc5\xa1ki dru\xc5\xbeini. Njen o\xc4\x8de, Ira David Wood III, je lokalni igralec, pevec in re\xc5\xbeiser v gledali\xc5\xa1\xc4\x8du, njena mama, Sara Lynn Moore (roj. 6. marec 1958), pa je igralka, u\xc4\x8diteljica igranja in re\xc5\xbeiserka. Ima tudi dva brata: Dana in Iro Davida IV (slednji se tudi uveljavlja v igralskem poslu). Njena teta, Carol Winstead Wood, je Hollywoodska oblikovalka._NEWLINE_Ona in njena brata so bili \xc5\xbee od otro\xc5\xa1tva vklju\xc4\x8deni v razne gledali\xc5\xa1ke igre; med drugim je nastopala v gledali\xc5\xa1ki igri A Christmas Carol, ki jo je re\xc5\xbeiral njen o\xc4\x8de in je bila predvajana leta 1987, torej je bila Evan Rachel takrat stara komaj nekaj mesecev. V gledali\xc5\xa1ki igri The Miracle Worker (ki jo je re\xc5\xbeiral njen o\xc4\x8de) je poleg svoje mame (ki je imela vlogo Annie Sullivan) igrala Helen Keller, duha bo\xc5\xbei\xc4\x8dne preteklosti.\n_START_SECTION_\n1994\xe2\x80\x932000: Zgodnja dela\n_START_PARAGRAPH_\nEvan Rachel Wood se je prvi\xc4\x8d na malih televizijskih ekranih pojavila v raznih televizijskih filmih leta 1994, imela pa je tudi manj\xc5\xa1o vlogo v televizijski seriji American Gothic. Leta 1996 so se njeni star\xc5\xa1i raz\xc5\xa1li in kasneje tudi razvezali, ona pa se je skupaj z mamo preselila v Los Angeles, Kalifornija. Po eni sezoni igranja v televizijski seriji Privid zlo\xc4\x8dina, je bila izbrana za vlogo Jessie Sammler v televizijski seriji Once and Again._NEWLINE_Njena prva glavna vloga je pri\xc5\xa1la s filmom Rov do Kitajske, v katerem sta igrala tudi Kevin Bacon in Mary Stuart Masterson. Film je dobil nagrado Children's Jury Award na filmskem festivalu Chicago International Children's Film Festival. Vloge se Evan Rachel Wood spominja kot precej te\xc5\xbeke, vendar pravi, da je takrat spoznala, da je igranje nekaj, kar si \xc5\xbeeli po\xc4\x8deti vse \xc5\xbeivljenje. V istem letu je poleg Sandre Bullock in Nicole Kidman igrala v fantazijskem filmu, ki ga je re\xc5\xbeiral Griffin Dunne, \xc4\x8carovnije za vsak dan. V njem je igrala Kylie Owens, starej\xc5\xa1o h\xc4\x8derko lika Sandre Bullock.\n_START_SECTION_\n2001\xe2\x80\x932005: Preboj\n_START_PARAGRAPH_\nKot najstnica se je prvi\xc4\x8d pojavila v filmu Little Secrets iz leta 2002, ki ga je re\xc5\xbeiral Blair Treu. V njem igra navdihujo\xc4\x8do \xc5\xa1tirinajstletno violonistko po imenu Emily Lindstrom, za to vlogo pa je dobila nominacijo za nagrado Young Artist Award. V istem letu je igrala tudi stransko vlogo v dramati\xc4\x8dnem filmu Andrewa Niccola, S1m0ne, v katerem je igral tudi Al Pachino._NEWLINE_Njen preboj je sledil leta 2003, ko je poleg Nikki Reed in Holly Hunter igrala v filmu Trinajstletnici. V tem filmu je dobila glavno vlogo, vlogo Tracy Louise Freeland, ene izmed dveh trinastletnih najstnic, ki se kmalu soo\xc4\x8dita s seksom, drogami, zlo\xc4\x8dini in alkoholom. Za ta film je dobila nominacijo za Zlati globus in nagrado Screen Actors Guild Award. Istega leta je igrala ugrabljeno h\xc4\x8derko, Lilly Gilkeson, poleg Cate Blanchett in Tommyja Leeja Jonesa v filmu Rona Howarda z naslovom The Missing, pojavila pa se je tudi v epizodi televizijske serije Na kraju zlo\xc4\x8dina, z naslovom \xc2\xbbGot Murder?\xc2\xab._NEWLINE_Leta 2005 se Evan Rachel Wood pojavi v filmu Jezne in zaljubljene, ki ga je re\xc5\xbeiral Mike Binder, v njem pa sta igrala tudi Kevin Costner in Joan Allen. Woodova je dobila vlogo Lavender \xc2\xbbPopeye\xc2\xab\xc2\xa0Wolfmeyer, eno izmed \xc5\xa1tirih sester, ki se soo\xc4\x8dajo z odsotnostjo njihovega o\xc4\x8deta. Film je bil prikazan iz o\xc4\x8di njenega lika._NEWLINE_Njeni naslednji dve vlogi sta bili v dveh neodvisnih filmih. Leta 2005 so jo na filmskem festivalu Sundance Film Festival nominirali za nagrado Grand Jury Prize._NEWLINE_V filmu V dolini, ki ga je re\xc5\xbeiral re\xc5\xbeiser David Jacobson, se je njen lik, Tobe, zaljubil v starej\xc5\xa1ega mo\xc5\xa1kega, kavboja, ki je pravo nasprotje sodobni dru\xc5\xbebi (Edward Norton). Njen nastop je bil s strani kritikov ocenjen precej pozitivno._NEWLINE_Leta 2005 se je Woodova pojavila v videospotu glasbene skupine Bright Eyes za pesem \xc2\xbbAt the Bottom of Everything\xc2\xab\xc2\xa0in v Green Dayevem videospotu za pesem \xc2\xbbWake Me Up When September Ends\xc2\xab.\n_START_SECTION_\n2006 - danes\n_START_PARAGRAPH_\nSeptembra 2006 od revije Premiere Evan Rachel Wood prejme nagrado Spotlight Award. Istega leta jo revija The Guardian ozna\xc4\x8di za \xc2\xbbizredno modro za njena leta\xc2\xab\xc2\xa0in za \xc2\xbbnajbolj\xc5\xa1o igralko v njeni generaciji\xc2\xab._NEWLINE_Kasneje leta 2006 se Woodova kot Natalie Finch pojavi v komi\xc4\x8dni drami \xc5\xbdivljenje na robu, ki temelji na biografiji Augustena Burroughsa. Film je re\xc5\xbeiral Ryan Murphy in v njem je igrala tudi Annette Bening. Evan Rachel Wood je za ta film tudi osvojila nagrado na filmskem festivalu Cannes Film Festival._NEWLINE_Imela je vloge v dveh filmih, ki sta iz\xc5\xa1la septembra 2007. Film Kralji Kalifornije je premiero do\xc5\xbeivel na filmskem festivalu Sundance Film Festival, zgodba sama pa je govorila o jazz glasbeniku (Michael Douglas) in njegovi dolgo trpe\xc4\x8di najstni\xc5\xa1ki h\xc4\x8derki Mirandi (Evan Rachel Wood), ki se vrne iz dvoletnega bivanja v in\xc5\xa1titutu za du\xc5\xa1evno bolne. Miranda in njen o\xc4\x8de kmalu po njeni vrnitvi za\xc4\x8dneta iskati nek \xc5\xa1panski zaklad. Eden izmed kritikov je njen nastop ocenil kot \xc2\xbbodli\xc4\x8den\xc2\xab._NEWLINE_Muzikal Across the Universe, ki ga je re\xc5\xbeirala Julie Taymor, je bil nominiran za Zlati globus in Oskarja. Sneman je bil predvsem v Liverpoolu, New Yorkju, in Vietnamu, osredoto\xc4\x8dili pa so se na ve\xc4\x8d likov, ki so \xc5\xbeiveli v \xc5\xa1estdesetih, v \xc4\x8dasu kulturne revolucije. V njem so predvajali pesmi slavne glasbene skupine Beatli. Woodova, ki pravi, da je glasba Beatlov ena izmed najpomembnej\xc5\xa1ih re\xc4\x8di v njenem \xc5\xbeivljenju, je v filmu igrala Lucy, Judeovo (Jim Sturgess) dekle._NEWLINE_Evan Rachel Wood posodi glas vesoljcu po imenu Mala v animiranemu filmu Bitka za planet Terra 3D. Na filmskem festivalu Ottawa International Animation Festival leta 2008 je film dobil nagrado Grand Prize, film sam pa je bil prikazan tudi na filmskem festivalu San Francisco International Film Festival._NEWLINE_Igrala je tudi v filmu \xc5\xbdivljenje v hipu, ki ga je re\xc5\xbeiral Vadim Perelman in temelji na istoimenskem romanu pisateljice po imenu Laura Kasischke. Film govori o dveh najstnikih in njunem prijateljstvu, ki kljubuje njunima razli\xc4\x8dnima zna\xc4\x8dajema. Evan Rachel je v njem igrala mlaj\xc5\xa1o verzijo Diane (starej\xc5\xa1o je igrala Uma Thurman)._NEWLINE_V istem letu igra v filmu Darrena Aronofskyja z naslovom Rokoborec, ki je prejel nagrado Golden Lion na filmskem festivalu Venice Film Festival. Film govori o Randyju \xc2\xbbRamu\xc2\xab\xc2\xa0Robinsonu (Mickey Rourke), profesionalnemu rokoborcu iz osemdesetih, ki se odlo\xc4\x8di, da se bo upokojil, saj je imel pred kratkim sr\xc4\x8dni napad, ki je grozil, da ga bo ubil naslednji\xc4\x8d, ko se bo boril. Woodova v filmu igra Stephenie, Robinsonovo odtujeno h\xc4\x8der._NEWLINE_Dobila je vlogo v filmu Woodyja Allena, Whatever Works. Film je bil prvi\xc4\x8d predvajan na filmskem festivalu Tribeca Film Festival leta 2009, Evan Rachel Wood pa v njem igra mlado \xc5\xbeeno Larryja Davida. V mesecu maju leta 2009 je igrala Julijo v \xc5\xa1estih gledali\xc5\xa1kih igrah, pripravljenih po drami Williama Shakespeara, Romeo in Julija. Igre so bile predstavljene v gledali\xc5\xa1\xc4\x8du Theater In The Park. Igro je re\xc5\xbeiral in produciral njen brat, ki je v njej tudi igral._NEWLINE_30. avgusta 2009 in 13. septembra 2009 se Evan Rachel Wood pojavi v dveh epizodah vampirske televizijske serije za odrasle Prava kri, v kateri je igrala vampirsko kraljico Sophie-Anne Leclerq.\n_START_SECTION_\nPrihajajo\xc4\x8di projekti\n_START_PARAGRAPH_\n26. junija 2009 je bilo potrjeno, da bo Evan Rachel Wood igrala Mary Jane Watson v Broadwayskem muzikalu z naslovom Spider-Man: Turn Off the Dark, ki je na odre pri\xc5\xa1el 25. februarja 2010. Njen sodelavec iz filma Across the Universe, Jim Sturgess, je povedal, da re\xc5\xbeijo za igro prevzela Julie Taymor. Glasbo so napisali Bono, The Edge in band U2, \xc4\x8dlani, ki naj bi v igri igrali, pa naj bi sestavljala tudi Woodova in Sturgess._NEWLINE_Igrala naj bi tudi pisateljico Anne Bront\xc3\xab v filmu Bront\xc3\xab, naslovni lik v filmu Flora Plum in se pojavila v filmu Phantasmagoria: The Visions of Lewis Carroll. Vlogo naj bi imela tudi v prihajajo\xc4\x8dem filmu z naslovom The Conspirator. Revija Variety je maja 2010 poro\xc4\x8dala, da bo Evan Rachel Wood poleg Marilyna Mansona zaigrala v filmu Splatter Sisters.\n_START_SECTION_\nZasebno \xc5\xbeivljenje\n_START_PARAGRAPH_\nEvan Rachel Wood se je \xc5\xa1olala doma in si je diplomo prislu\xc5\xbeila v starosti petnajst let. Ima \xc4\x8drni pas v taekwondoju._NEWLINE_Opisuje se kot dekle, ki ni za zabave in raje ostaja v ozadju; pravi tudi, da zaradi svoje osebnosti ne \xc5\xbeivi pravega Hollywoodskega stila \xc5\xbeivljenja. Leta 2006 je Evan Rachel za\xc4\x8dela hoditi z angle\xc5\xa1kim igralcem Jamiejem Bellom, ki ga je spoznala na snemanju videospota za pesem \xc2\xbbWake Me Up When September Ends\xc2\xab. Je tudi zelo dobra prijateljica z igralcem po imenu Joseph Gordon-Levitt._NEWLINE_Leta 2007 v javnost pride novica, da Evan Rachel Wood hodi z Marilynom Mansonom. Par se je spoznal na zabavi v hotelu Chateau Marmont Hotel; Evan Rachel Wood je kasneje povedala, da jo je privla\xc4\x8dila posebej njegova \xc4\x8drna \xc4\x8drta okoli o\xc4\x8di, neko\xc4\x8d pa je njuno razmerje opisala kot \xc2\xbbzdravo in ljube\xc4\x8de\xc2\xab. Dva portreta Woodove, ki ju je narisal Manson, sta razstavljena v galeriji Celebritarian Corporation Gallery of Fine Art. Evan Rachel naj bi Marilyna Mansona navdihnila za pisanje pesmi in tako naj bi nastala pesem \xc2\xbbHeart-Shaped Glasses\xc2\xab, pojavila pa se je tudi v videospotu zanjo. Njuno razmerje se je kon\xc4\x8dalo sporazumno, leta 2008. Leta 2009 sta bila za kratek \xc4\x8das spet skupaj, a kmalu sta z razmerjem spet kon\xc4\x8dala in se odlo\xc4\x8dila, da se bosta raje posvetila karieram. Decembra 2009 sta povedala, da sta spet skupaj. 5. januarja 2010 pa je par potrdil zaroko. 17. avgusta 2010 je revija People poro\xc4\x8dala, da je par kon\xc4\x8dal z njunim razmerjem zgodaj tistega meseca._NEWLINE_Leta 2011 se je na twitterju razkrila kot biseksualka._NEWLINE_Oktobra 2012 se je poro\xc4\x8dila z Jamiem Bellom, leto kasneje pa se jima je rodil sin. Wood in Bell sta se lo\xc4\x8dila leta 2014. Po lo\xc4\x8ditvi je Wood imela razmerje z igralko Katherine Moennig."